  Виталий Пронин  Кылӥ: адвокатъёслэсь дунтэк юрттэт басьтыны луэ. Кинлы со сётӥське но кытчы со понна вазиськоно? Любовь Ф. Пичи Пурга ёрос Валэкто Правительство бордысь Миръясь судьяослэсь ужзэс радъянъя управлениысь специалистъёсЮридической юрттэт куд-ог гражданъёслы дунтэк сётӥське. Сыӵе право юнматэмын 2011-тӥ арын 21-тӥ ноябре кутэм «Россия Федерациын дунтэк юридической юрттэт сярысь» 324-ФЗ номеро федерал законэн но 2012-тӥ арын 17-тӥ декабре кутэм «Удмуртиын дунтэк юридической юрттэт сётон сярысь» 70-РЗ номеро элькун законэн.Дунтэк юридической юрттэт басьтыны быгато:- Быдӟым ожысь ветеранъёс;- Быдӟым ож дыръя концлагерьёсы, геттоосы но  фашистъёслэн мукет курадӟытыса возён интыосазы сюрылэм муртъёс, быдэ вуэмын ӧй вал на ке;- Быдӟым оже пыриськемъёслэн палкышнооссы;- Россия Федерациысь Геройёс, Совето Союзысь Геройёс, Слава орденлэн быдэс кавалеръёсыз, Социалистической Ужысь Геройёс, Россиысь Ужысь Геройёс, Трудовой Слава орденлэн быдэс кавалеръёсыз;- I но II группаен инвалидъёс;- инвалид нылпиос, сирота кылем нылпиос;- анай-атайтэк кылем пиналэз семьяязы басьтыны мылкыд карисьёс;- ёрмыса улӥсьёс;- пытсэт сьӧры шедем быдэ вуымтэ нылпиос;- судэн недееспособной лыдъям гражданъёс, соослэн представительёссы но мукет.Та адямиослы адвокатъёс, визь-кенеш сётэм сяна, юрттыны кулэ судэ, ёрос администрациосы, огазеяськонъёсы куриськонъёс, ходатайствоос но мукет документъёс дасяны. Ужбергатонэн герӟаськем ужпумъёсты гинэ дунтэк сэрттыны-пертчыны  уг луы.Ижын улӥсьёслы дунтэк юрттэт сётӥське Удмуртиысь Адвокатъёслэн палатаязы. Со понна азьлапал гожтӥськоно, 8(3412)43-00-85 номеръя жингыртыса, яке меӵак палатае вазиськоно, адресэз: Иж город, Родниковой ульча, 62-тӥ юрт.Ёросъёсын улӥсьёс понна нимысьтыз адвокатъёс юнматэмын. Кинъёс соос, тодыны луэ таӵе учреждениосысь:- Правительство бордысь Миръясь судьяослэсь ужзэс радъянъя управлениысь. Адресэз: Иж город, Вормонлы 30 ар ульча, 17-тӥ юрт. Телефонэз: 8(3412)50-44-52 яке 50-40-05; сайтэз: www.uodms.ru.- Удмуртиысь Адвокатъёслэн палатаысьтызы 43-00-85 номеро телефонъя яке  www.apur.ru сайтэз пыр.- Ёрос администрациосысь.  Теги: визькенеш  